Sjakkstjerne om VM i India: - Stygt gjort mot Carlsen
- Her er jeg helt på Magnus' side. Det var stygt gjort mot Magnus å legge kampen i motstanderens hjemland, skriver Sergej Karjakin i sin blogg på sports.ru. - Ideelt sett bør en tittelkamp gå på nøytralt territorium, også med tanke på at India med sin mat og sitt klima er ganske spesifikk, skriver russeren. Tidligere verdensmesteren Anatolij Karpov mener også at VM-kampen mellom Magnus Carlsen og Vishy Anand burde ha gått på nøytral grunn. Han uttalte dette da VG nylig intervjuet ham: - VM-kamper bør ikke gå i landet til den ene av spillerne. Det bør gå på nøytral grunn så sant de er fra to ulike land, sa Karpov. Sjakklegenden kjøpte heller ikke argumentet om at FIDE (det internasjonale sjakkforbundet) allerede hadde gjort en avtale med India om at de skulle ha den neste VM-matchen. - De sier at tittelkampen mellom Gelfand og Anand gikk i Moskva, og at den neste da skulle gå i hjemlandet til verdensmesteren. Men dette henger ikke på greip: Boris Gelfand kommer fra Hviterussland. Moskva har aldri vært hjembyen hans. - Dernest anbefalte jeg Paris' bud for FIDE, fordi det kunne gi økt interesse for sjakksporten. Frankrike er et nøytralt land og hadde ingen spesiell interesse for en av spillerne, men er derimot opptatt av sjakk. Derfor støttet jeg Paris, sa Karpov.Carlsens manager Espen Agdestein har ikke lyst til å ta opp igjen tråden om spillested: - Nå er vi i India, og vi har det veldig hyggelig og fint her, sier han. Både Karjakin og Karpov mener at Magnus Carlsen har gode sjanser til tross for at han må spille på hjemmebanen til verdensmester Viswanathan Anand. - Hvis Anand finner formen og utnytter fordelen med klima, mat og støtten fra en milliard mennesker, så blir han en grusom motstander for Carlsen, skriver Sergej Karjakin.- Mitt tips er at Magnus taper ett av de første partiene, men tar initiativet midtveis i matchen og så fortsetter til seier - muligens ved hjelp av omspill. Anatolij Karpov sier: - Jeg tror Magnus kommer til å fikse bra å spille i India. Selv om tilskuerne vil være på Anands side og det kan bli utfordringer med maten, så tror jeg ikke han kommer til å bli påvirket.
En av verdens beste sjakkspillere mener det var stygt gjort mot Magnus Carlsen å legge VM-matchen til India.